સિલિકૉન વૅલી ટૅક્નૉલૉજી કંપનીએ કેડીરૉવનાં ઇન્સ્ટાગ્રામ અને ફેસબૂક ખાતાં દૂર કરી નાખ્યાં હતાં. અમેરિકાએ માનવ અધિકારના ભંગના આક્ષેપ પર તેમની સામે પ્રવાસ અને આર્થિક પ્રતિબંધો લાદ્યા તે પછી ફેસબૂકે આ પગલું ભર્યું હતું. ફેસબૂકે ‘ન્યૂ યૉર્ક ટાઇમ્સ’ને કહ્યું હતું કે અમેરિકાની પ્રતિબંધોની યાદીમાં હોય તેવી વ્યક્તિ દ્વારા આ ખાતાં ચલાવવામાં આવતાં હતાં તેની ખાતરી થઈ તે પછી તેના પર વૈધાનિક બાધ્યતા આવી ગઈ હતી કે તેમનાં ખાતાં તે બંધ કરે. જોકે અમેરિકાની પ્રતિબંધોની યાદીમાં અન્ય મહત્ત્વની વ્યક્તિઓ પણ છે; જેમ કે વેનેઝૂએલાના પ્રમુખ નિકોલસ મદુરો, સિરિયાના પ્રમુખ બશર અલ અસાદ અને ગુએટમાલાના કૉંગ્રેસમેન જુલિયો એન્ટૉનિયો જુઆરેઝ. પરંતુ આ લોકોનાં ખાતાં ફેસબૂકે બંધ કર્યાં નથી. તેનો અર્થ એ કે ફેસબૂક બેવડાં વલણ ધરાવે છે.